RAPORT AL COMISIEI CĂTRE PARLAMENTUL EUROPEAN ȘI CONSILIU privind sistemul voluntar de proiectare ecologică pentru dispozitivele de decodare complexe /* COM/2012/0684 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind sistemul voluntar de proiectare ecologică pentru dispozitivele de decodare complexe (Text cu relevanță pentru SEE) 1. Introducere și cadru juridic Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (Directiva privind proiectarea ecologică)[1] furnizează un cadru juridic pentru stabilirea cerințelor în materie de proiectare ecologică pentru anumite grupe de produse prioritare. În conformitate cu articolul 15 alineatul (2) literele (a)-(c) din Directiva privind proiectarea ecologică, o grupă de produse prioritare este reglementată fie de o dispoziție obligatorie de punere în aplicare (și anume, un regulament al Comisiei), fie de măsură de autoreglementare (de exemplu, un acord voluntar încheiat de sectorul de profil), dacă îndeplinește trei condiții:. (i) reprezintă un volum semnificativ de vânzări, (ii) are un impact semnificativ asupra mediului și (iii) prezintă un potențial semnificativ de ameliorare. În plus, considerentul (18) din Directiva privind proiectarea ecologică prevede că grupele de produse prioritare trebuie să facă mai degrabă obiectul unor măsuri alternative precum autoreglementarea sau acordurile voluntare aferente sectorului de profil decât al unor dispoziții obligatorii de punere în aplicare, în cazul în care o asemenea măsură este susceptibilă să genereze obiective strategice pe o cale mai rapidă sau mai puțin costisitoare decât cerințele obligatorii. Acordurile voluntare sau alte măsuri de autoreglementare pot fi considerate alternative la măsurile depunere în aplicare în contextul Directivei privind proiectarea ecologică, cu condiția să respecte criteriile prevăzute în anexa VIII din directiva respectivă. 2. Schema volutară propusă de sector pentru dispozitivele de decodare complexe În conformitate cu articolul 16 alineatul (2) litera (a) din Directiva privind proiectarea ecologică, Comisia introduce măsuri de punere în aplicare privind grupele de produse electronice de larg consum care oferă un potențial mare de reducere necostisitoare a emisiilor de gaze cu efect de seră. Comisia a comandat studii pregătitoare cu privire la grupele de produse electronice de larg consum, inclusiv la dispozitivele de decodare complexe, și anume receptoarele TV cu plată[2]. Studiul pregătitor privind dispozitivele de decodare complexe[3] a confirmat că această grupă de produse îndeplinește criteriile enumerate la articolul 15 din Directiva privind proiectarea ecologică. Concret, aceasta reprezintă un volum semnificativ de vânzări, are un impact semnificativ asupra mediului și prezintă un potențial semnificativ de ameliorare. În consecință, dispozitivele de decodare complexe ar trebui să fie reglementate de o măsură de punere în aplicare sau de autoreglementare. Societățile active pe piața dispozitivelor de decodare complexe au propus o schemă voluntară pentru grupa de produse „dispozitive de decodare complexe” în UE și, în acest scop, au încheiat un acord voluntar de stabilire a unor cerințe specifice în materie de proiectare ecologică privind dispozitivele de decodare complexe introduse și/sau puse în funcțiune pe piața UE. Schema voluntară este în vigoare de la 1 iulie 2010. În temeiul acestei scheme, fiecare semnatar al acordului se angajează să garanteze că cel puțin 90% dintre toate modelele de dispozitive de decodare complexe pe care le introduce și/sau le pune în funcțiune respectă obiectivele în materie de consum energetic convenite pentru perioada relevantă, definită în acordul voluntar. Aspectul de mediu al dispozitivelor de decodare complexe identificat ca fiind semnificativ pentru stabilirea cerințelor privind dispozitivele de decodare complexe în acordul voluntar a fost consumul de energie în etapa de utilizare. Angajamentele asumate de semnatarii acordului voluntar vor reduce consumul de energie electrică (în perioada 2011-2020) la 115 TWh, cu economii de 44 TWh, ceea ce corespunde unei cantități de emisii de CO2 de 21 Mt. Schema voluntară propusă de sector a făcut obiectul unei evaluări complete a impactului realizate de către Comisie[4], precum și al unor consultări cu părțile interesate în cadrul Forumului consultativ în domeniul proiectării ecologice[5], instituit în temeiul articolului 18 din Directiva privind proiectarea ecologică. În plus, în martie 2012, sectorul de profil a furnizat Comisiei informații actualizate, solicitate de Comisie pentru finalizarea evaluării schemei, cu privire la nivelul de acoperire a pieței în cazul schemei respective[6]. Evaluarea impactului a concluzionat că schema voluntară propusă ar atinge obiectivele de politică mai rapid și cu mai puține cheltuieli decât cerințele obligatorii și că, în conformitate cu anexa VIII la Directiva privind proiectarea ecologică, schema propusă a respectat toate dispozițiile tratatului (în special cele privind piața internă și normele în domeniul concurenței), angajamentele internaționale ale UE (inclusiv normele comerciale multilaterale), obiectivele Directivei privind proiectarea ecologică și criteriile specifice de evaluare, și anume, (i) participarea liberă, (ii) valoarea adăugată, (iii) reprezentativitatea, (iv) obiectivele cuantificate și eșalonate, (v) implicarea societății civile, (vi) monitorizarea și raportarea, (vii) analiza cost-eficacitate a administrării inițiativelor de autoreglementare, (viii) durabilitatea și (ix) compatibilitatea măsurilor de stimulare. 3. Elemente ale acordului voluntar Acordul voluntar încheiat de sectorul de profil prevede cerințe specifice în materie de proiectare ecologică privind dispozitive de decodare complexe introduse și/sau puse în funcțiune pe piață. Fiecare semnatar al acordului s-a angajat ca cel puțin 90% din dispozitivele de decodare complexe introduse pe piața UE (indiferent de originea acestora) să respecte cerințele minime în materie de eficiență, în termeni de CTE (consum total de energie). Pe lângă faptul că prevede cerințe în materie de proiectare ecologică, acordul stabilește două organisme administrative: · Comitetul director, format din reprezentanți ai semnatarilor acordului și ai Comisiei Europene, care gestionează acordul[7] și · Inspectorul independent, care evaluează respectarea de către fiecare semnatar a angajamentelor prevăzute în acord și furnizează Comisiei rapoarte de conformitate[8]. De asemenea, acordul mai definește: · obligații de raportare, specificând că fiecare semnatar trebuie să furnizeze Inspectorului independent informațiile solicitate și că societatea care nu respectă această cerință riscă să își piardă statutul de semnatar, și · norme de monitorizare, specificând că eficacitatea acordului va fi evaluată periodic de Comisie și de Forumul consultativ în domeniul proiectării ecologice (format din reprezentanți ai statelor membre, ai sectorului de profil și ai ONG-urilor). În plus, acordul prevede o procedură care permite comitetului director să modifice dispozițiile acordului, în special pentru a ajusta strictețea cerințelor la situația de pe piață. O abordare flexibilă în ceea ce privește definirea parametrilor relevanți și stabilirea cerințelor aplicabile este deosebit de importantă în cazul dispozitivelor de decodare complexe, întrucât funcțiile lor evoluează rapid. Pentru a furniza la timp tuturor părților interesate, în special semnatarilor potențiali, informații corecte și actualizate cu privire la cerințele aplicabile dispozitivelor de decodare complexe, cea mai recentă versiune a acordului voluntar va fi întotdeauna publicată, împreună cu evaluarea impactului și cu prezentul raport, pe site-ul internet Europa al Comisiei dedicat politicii în domeniul proiectării ecologice[9]. Acordul voluntar va fi completat de alte inițiative existente, în special de Codul european de conduită pentru serviciile de televiziune digitală elaborat de Centrul Comun de Cercetare al Comisiei Europene[10], care caută soluții tehnologice inovatoare și stabilește standarde ambițioase în materie de eficiență pentru dispozitivele de decodare complexe. 4. Acceptarea schemei voluntare Întrucât schema voluntară propusă de sectorul de profil în privința dispozitivelor de decodare complexe va atinge obiectivele de politică mai rapid și cu mai puține cheltuieli decât cerințele obligatorii și întrucât schema respectivă respectă toate criteriile specificate în anexa VIII la Directiva privind proiectarea ecologică, Comisia recunoaște că dispozitivele de decodare complexe introduse și/sau puse în funcțiune pe piața UE fac obiectul schemei voluntare de proiectare ecologică stabilite de sectorul de profil pentru dispozitivele de decodare complexe. Condițiile aplicabile schemei sunt prevăzute în acordul voluntar încheiat de sectorul de profil. Comisia consideră că această schemă voluntară constituie o alternativă viabilă la o măsură de punere în aplicare în domeniul proiectării ecologice. Prin urmare, Comisia se va abține de la stabilirea de cerințe obligatorii în materie de proiectare ecologică pentru dispozitivele de decodare complexe introduse pe piața UE, în măsura în care, în opinia Comisiei, acordul voluntar, cu eventualele sale versiuni ulterioare, încheiat în cadrul schemei voluntare propuse respectă obiectivele și principiile generale definite de Directiva privind proiectarea ecologică. Concret, schema voluntară trebuie să respecte în continuare, pe întreaga sa perioadă de aplicare, principiile generale definite în Directiva privind proiectarea ecologică, inclusiv: contribuția la atingerea obiectivelor de politică ale Directivei privind proiectarea ecologică; participarea liberă a tuturor societăților active pe piața dispozitivelor de decodare complexe; acoperirea unei largi majorități a sectorului economic relevant[11]; claritatea și lipsa de ambiguitate a termenilor și condițiilor sale; transparența; sistemul de monitorizare bine conceput și lipsa oricărei sarcini administrative disproporționate. În plus, eventualele cerințe specifice în materie de proiectare ecologică pentru dispozitivele de decodare complexe introduse și/sau puse în funcțiune pe piața UE care sunt definite în acordul voluntar și în eventualele versiuni ulterioare ale acestuia încheiate în cadrul schemei voluntare ar trebui să producă valoare adăugată în ceea ce privește îmbunătățirea performanței generale de mediu a produselor acoperite. Mai mult, semnatarii schemei voluntare trebuie: · să evalueze permanent progresele realizate în ceea ce privește aplicarea schemei; · să coopereze cu serviciile Comisiei, cu statele membre și cu părțile interesate pentru a îmbunătăți permanent performanța de mediu a dispozitivelor de decodare complexe, în special prin reducerea continuă a obiectivelor privind consumul energetic definite în acordul voluntar, precum și să includă alte aspecte de mediu relevante, dacă este oportun; · să coopereze cu serviciile Comisiei, cu statele membre și cu părțile interesate în scopul îmbunătățirii mecanismului de raportare și a normelor de monitorizare; · să furnizeze, până la termenele stipulate în acordul voluntar, date relevante care să permită Comisiei și părților interesate să monitorizeze atingerea obiectivelor acordului, conform căruia fiecare semnatar se angajează să furnizeze informații cu privire la toate modelele de dispozitive de decodare complexe pe care le-a introdus și/sau le-a pus în funcțiune pe piața UE și informații privind consumul energetic al fiecărui model de dispozitiv de decodare complex care face obiectul acordului voluntar, precum și · să depună eforturi pentru a garanta participarea activă a semnatarilor potențiali la schemă. 5. Monitorizarea schemei voluntare În conformitate cu punctul 6 din anexa VIII la Directiva privind proiectarea ecologică, Comisia, asistată de Forumul consultativ în domeniul proiectării ecologice și de Comitetul menționat la articolul 19 alineatul (1) din directiva respectivă, va monitoriza schema voluntară, în special respectarea de către acesta a principiilor generale, precum și nivelul de adecvare a cerințelor specifice în materie de proiectare ecologică specificate în acordul voluntar și în eventualele versiuni ulterioare ale acestuia. Comisia va acorda o atenție deosebită obligațiilor de raportare și normelor de monitorizare prevăzute de Directiva privind proiectarea ecologică, atât în orientările existente ale Comisiei, cât și în acordul însuși. În special, Comisia va verifica dacă dispozițiile acordului și aplicarea acestora de către semnatari permit Comisiei și părților interesate (inclusiv autorităților naționale) să monitorizeze efectiv eficacitatea acordului, precum și cât de bine sunt atinse obiectivele acestuia. În cazul în care Comisia concluzionează că obiectivele și principiile generale ale Directivei privind proiectarea ecologică, așa cum se reflectă acestea în schema voluntară, nu vor fi respectate și/sau că semnatarii schemei voluntare nu vor reduce continuu, în timp, obiectivele în materie de consum energetic specificate în acordul voluntar sau nu vor include, dacă este cazul, alte aspecte de mediu relevante în versiunile ulterioare, Comisia va adopta cerințe în materie de proiectare ecologică pentru dispozitivele de decodare complexe prin intermediul unei măsuri obligatorii de punere în aplicare. 6. Concluzii Schema voluntară în materie de proiectare ecologică propusă de sectorul de profil pentru dispozitivele de decodare complexe respectă toate dispozițiile tratatului, angajamentele internaționale ale UE și criteriile specifice de evaluare, prin urmare este considerată valabilă în temeiul Directivei privind proiectarea ecologică. În conformitate cu evaluarea realizată de Comisie, schema voluntară propusă va atinge obiectivele de politică mai rapid și cu mai puține cheltuieli decât cerințele obligatorii. Comisia recunoaște că dispozitivele de decodare complexe introduse și/sau puse în funcțiune pe piața UE ar trebui să facă obiectul schemei voluntare în materie de proiectare ecologică. Condițiile aplicabile schemei sunt prevăzute în acordul voluntar încheiat de sectorul de profil. Comisia consideră că această schemă voluntară este o alternativă viabilă la o măsură de punere în aplicare privind proiectarea ecologică, prin urmare se va abține, deocamdată, de la stabilirea de cerințe obligatorii în materie de proiectare ecologică pentru dispozitivele de decodare complexe introduse și/sau puse în funcțiune pe piața UE. Comisia va monitoriza permanent aplicarea schemei voluntare. În cazul în care constată că nu sunt respectate obiectivele și principiile generale ale Directivei privind proiectarea ecologică, Comisia va avea în vedere stabilirea de cerințe în materie de proiectare ecologică pentru dispozitivele de decodare complexe prin intermediul unei măsuri obligatorii de punere în aplicare. [1] JO L 285, 31.10.2009, p. 10. [2] Receptoare pentru următoarele tipuri de semnale TV digitale: prin cablu, prin satelit, prin protocol internet, terestru. [3] Studiu pregătitor EuP „Lot 18 — Complex set-top boxes” („Lotul 18 - dispozitive de decodare complexe”), Bio Intelligence Service S.A.S, Franța, raport final din decembrie 2008. Documentația este disponibilă pe site-ul web pentru proiectare ecologică al DG ENER - http://ec.europa.eu/energy/efficiency/studies/ecodesign_en.htm. [4] Comitetul de evaluare a impactului a emis, la 1 decembrie 2010, un aviz favorabil cu privire la evaluarea impactului. [5] Reuniunea Forumului consultativ în domeniul proiectării ecologice din 12 octombrie 2009. [6] În conformitate cu rezultatele unui studiu din ianuarie 2012 privind pătrunderea pe piață, piața UE urma să livreze 23,5 milioane de dispozitive de decodare complexe în 2012, dintre care 18,2 milioane urmau să fie livrate de semnatarii acordurilor voluntare, iar 19,6 milioane, de semnatari și de potențiali semnatari. [7] Reprezentanții statelor membre ale UE, ai țărilor AELS/SEE și ai ONG-urilor au statut de observatori. [8] Rapoartele de conformitate sunt puse la dispoziția părților interesate și discutate cu acestea. [9] http://ec.europa.eu/energy/efficiency/labelling/agreements_en.htm. [10] http://re.jrc.ec.europa.eu/energyefficiency/html/standby_initiative_main.htm. [11] Cel puțin 70% dintre produsele introduse pe piață.